《趣章永丰祈雨》
宋代·赵蕃

高田卷苍埃，下田积荒穞。
频闻父老叹，似诉车戽苦。
吾乡地犹薄，有类家素窭。
旱繇十日晴，潦自三尺雨。
吏斯靡常祷，神得夸屡许。
近虽略丰稔，曾不厚仓庾。
桑麻籍铢两，门户强撑拄。
往时属初夏，插秧未终亩。
甘膏偶愆候，人意已深阻。
沛然天为赐，翕尔农遂举。
沉忧释阽危，乐事觊安堵。
迨今几何日，所历无废土。
岂惟劳手足，殆欲病腰膂。
早禾穗且实，晚稻花半吐。
更宽经旬虞，当作有岁取。
奈何又觖望，嗟尔复奚补。
云师匪云怠，风伯敢固拒。
烹鹅竟何术，象龙恐非古。
精诚苟潜运，响应犹或俯。
谁能任此责，再拜谢明府。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。